CELEX: 32016D0382
Language: mt
Date: 2016-03-15 00:00:00
Title: Deċiżjoni ta' Implimentazzjoni tal-Kummissjoni (UE) 2016/382 tal-15 ta' Marzu 2016 dwar miżura meħuda mill-Ġermanja skont id-Direttiva 2006/42/KE tal-Parlament Ewropew u tal-Kunsill, biex tipprojbixxi t-tqegħid fis-suq ta' tip ta' magna ta' strippaġġ tal-wajers (notifikata bid-dokument C(2016) 1520) (Test b'rilevanza għaż-ŻEE)

17.3.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 72/57
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2016/382
   tal-15 ta' Marzu 2016
   dwar miżura meħuda mill-Ġermanja skont id-Direttiva 2006/42/KE tal-Parlament Ewropew u tal-Kunsill, biex tipprojbixxi t-tqegħid fis-suq ta' tip ta' magna ta' strippaġġ tal-wajers
   
      
         (notifikata bid-dokument C(2016) 1520)
      
   
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat d-Direttiva 2006/42/KE tal-Parlament Ewropew u tal-Kunsill tas-17 ta' Mejju 2006 dwar il-makkinarju, u li temenda d-Direttiva 95/16/KE (1), u b'mod partikolari l-Artikolu 11(3) tagħha,
   Billi:
   
               (1)
            
            
               F'konformità mal-proċedura stabbilita fl-Artikolu 11(2) tad-Direttiva 2006/42/KE, il-Ġermanja infurmat lill-Kummissjoni dwar miżura li tipprojbixxi t-tqegħid fis-suq ta' magna ta' strippaġġ tal-wajers tat-tip QJ-001 manifatturata minn Taizhou City Luqiao Qi Jin Wire Peeling Machine Manufacturing China u ddistribwita minn Fringo GmbH&Co.KG, Kurfürstendamm 96, 10709 Berlin.
            
         
               (2)
            
            
               Din il-miżura ttieħdet minħabba nuqqas ta' konformità tal-magna li tqaxxar il-wajers mar-rekwiżiti essenzjali tas-saħħa u tas-sikurezza stabbiliti fl-Anness I tad-Direttiva 2006/42/KE.
            
         
               (3)
            
            
               It-Taqsima 1.2.4.3 (“Waqfien ta' emerġenza”) tal-Anness I tad-Direttiva 2006/42/KE teħtieġ li l-makkinarju għandu jkun mgħammar b'apparat wieħed jew aktar li jwaqqfu f'emerġenza biex ikun jista' jiġi evitat il-periklu attwali jew imminenti. Japplikaw l-eċċezzjonijiet li ġejjin: a) makkinarju li fih apparat li jwaqqaf f'emerġenza ma jnaqqasx ir-riskju, jew għaliex ma jnaqqasx iż-żmien tat-twaqqif jew għaliex ma jippermettix li jittieħdu l-miżuri speċjali meħtieġa sabiex jittrattaw ir-riskju, b) makkinarju miżmum fl-idejn u li jista' jinġarr u/jew makkinarju li jkun iggwidat bl-idejn. Il-magna ta' strippaġġ tal-wajers, anki mhux soġġetta għal eċċezzjoni, ma kinitx mgħammra bis-swiċċ li jwaqqaf f'emerġenza.
            
         
               (4)
            
            
               It-Taqsima 1.3.7 (“Riskji li għandhom x'jaqsmu mal-partijiet li jiċċaqilqu”) tal-Anness I tad-Direttiva 2006/42/KE teħtieġ li l-partijiet li jiċċaqilqu tal-makkinarju għandhom ikunu ddisinjati u mibnija b'tali mod sabiex jevitaw ir-riskji ta' kuntatt li jista' jwassal għal inċident jew għandhom ikunu, fejn ir-riskju jippersisti, mgħammra bi rparijiet jew b'apparati ta' protezzjoni. Il-magna ta' strippaġġ tal-wajers ippreżentat n-nuqqasijiet li ġejjin:
               
                           —
                        
                        
                           riskju minn partijiet li jiċċaqilqu minħabba nuqqas ta' apparati protettivi; f'din l-istanza, ċinga-V esposta,
                        
                     
                           —
                        
                        
                           distanza insuffiċjenti miż-żona tal-periklu; f'din l-istanza, jistgħu jiddaħħlu l-idejn fiż-żona tal-passaġġi tal-kejbils għar-rombli meta ma jiġux osservati d-distanzi ta' sikurezza.
                        
                     
         
               (5)
            
            
               It-Taqsima 1.7.1 (“Informazzjoni u twissijiet dwar il-makkinarju”) tal-Anness I tad-Direttiva 2006/42/KE teħtieġ li kwalunkwe informazzjoni jew twissija bil-miktub jew verbali għandha tkun espressa f'lingwa jew lingwi uffiċjali tal-Komunità, li jistgħu ikunu stabbiliti skont it-Trattat mill-Istat Membru li fih il-makkinarju jitqiegħed fis-suq u/jew jitqiegħed fis-servizz u tista' tkun akkumpanjata, fuq talba, minn verżjonijiet fi kwalunkwe lingwa jew lingwi uffiċjali oħra tal-Komunità li jifhmu l-operaturi. Fil-każ ta' magna ta' strippaġġ tal-wajers l-avviżi ta' twissija fil-manwal ingħataw biss bl-Ingliż.
            
         
               (6)
            
            
               It-Taqsima 1.7.4.2 (“Kontenut tal-istruzzjonijiet”) tal-Anness I tad-Direttiva 2006/42/KE jispeċifika l-informazzjoni li kull manwal tal-istruzzjoni għandu jkun fih. Il-manwal operattiv tal-magna ta' strippaġġ tal-wajers ma kienx fih informazzjoni dwar ir-riskji residwi li jibqgħu minkejja l-miżuri ta' sigurtà inerenti fid-disinn, miżuri ta' salvagwardja u miżuri prottettivi kumplimentari adottati, informazzjoni dwar l-emissjonijiet tal-qawwa tal-ħoss kif meħtieġ mit-Taqsima 1.7.4.2(l). It-tpinġijiet, id-dijagrammi, id-deskrizzjonijiet u l-ispjegazzjonijiet neċessarji għall-użu, il-manutenzjoni u t-tiswija tal-magna u għall-kontroll tal-funzjonament korrett tagħha kienu fil-biċċa l-kbira nieqsa jew mhux ċari kif meħtieġ mit-Taqsima 1.7.4.2(e).
            
         
               (7)
            
            
               Il-Kummissjoni stiednet lil Fringo GmbH&Co.KG u lil Taizhou City Luqiao Qi Jin Wire Peeling Machine Manufacturing biex jippreżentaw il-kummenti tagħhom dwar il-miżura meħuda mill-Ġermanja. Ma waslet ebda tweġiba.
            
         
               (8)
            
            
               Il-verifika tal-evidenza mogħtija mill-awtoritajiet Ġermaniżi tikkonferma li l-magna ta' strippaġġ tal-wajers tat-tip QJ-001, manifatturata minn Taizhou City Luqiao Qi Jin Wire Peeling Machine Manufacturing China u ddistribwita minn Fringo GmbH&Co.KG Germany, tonqos milli tikkonforma mar-rekwiżiti essenzjali tas-saħħa u s-sikurezza msemmija fl-Artikolu 5(1)(a) tad-Direttiva 2006/42/KE u li dan in-nuqqas ta' konformità jwassal għal riskji serji ta' korriment għall-utenti. Għaldaqstant, huwa xieraq li l-miżura meħuda mill-Ġermanja titqies bħala ġġustifikata,
            
         ADOTTAT DIN ID-DEĊIŻJONI:
   Artikolu 1
   Id-deċiżjoni meħuda mill-Ġermanja li tipprojbixxi t-tqegħid fis-suq ta' magna ta' strippaġġ tal-wajers tat-tip QJ-001 manifatturata minn Taizhou City Luqiao Qi Jin Wire Peeling Machine Manufacturing China u ddistribwita minn Fringo GmbH&Co.KG, Kurfürstendamm 96, 10709 Berlin, hija ġġustifikata.
   Artikolu 2
   Din id-Deċiżjoni hija indirizzata lill-Istati Membri.
   
      Magħmul fi Brussell, il-15 ta' Marzu 2016.
      
         
            Għall-Kummissjoni
         
         Elżbieta BIEŃKOWSKA
         
            Membru tal-Kummissjoni
         
      
   
   
      (1)  ĠU L 157, 9.6.2006, p. 24.